R5-termillä tarkoitetaan entisen Neuvostoliiton maissa elokuvastudioiden julkaisemia DVD-Video-elokuvia, jotka kilpailevat paikallisten piraattikopioiden kanssa. R5-elokuvat eivät kuitenkaan vastaa laadultaan virallisia DVD-julkaisuja, sillä niistä puuttuu kaikki lisämateriaali ja kustannussyistä elokuvan lähteenä on elokuvateattereissa käytettävä filmikela, joten myöskään kuvanlaatu ei pysty kilpailemaan virallisen DVD-julkaisun kanssa. Laatu on kuitenkin parempi kuin monissa piraattijulkaisuissa, sillä muunnos kelalta DVD:lle tehdään paremmilla laitteilla.
Näitä R5-elokuvia jaellaan internetissä luvattomasti, formaattina on yleensä DivX, xvid tai DVD. Audioraita voi olla AC3- tai MP3-muodossa. Tiedoston nimessä on yleensä R5- tai R5.LINE-teksti. R5.LINE tarkoittaa että elokuvan audioraita ei ole alkuperäinen, vaan se on lisätty siihen jälkikäteen, koska alkuperäisessä elokuvassa ei ollut englanninkielistä audioraitaa.